ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1242/96 υποβολή: Amedeo Amadeo (NI) προς την Επιτροπή (23 Μαΐου 1996)

Θέμα: KOA - Oπωροκηπευτικά

O τέταρτος τίτλος της πρότασης κανονισμού ΚΟΑ/Οπωροκηπευτικά (COM(95) 434 τελικό ((ΕΕ C 52 της 21.2.1996, σελ. 1 )) αφορά τις παρεμβάσεις γενικώς και ιδιαίτερα όσον αφορά τις αποσύρσεις που αποτελούν αντικείμενο άμεσης οικονομικής παρέμβασης της Κοινότητας 7 σε σχέση με την ισχύουσα ΚΟΑ, η γενική τοποθέτηση παραμένει αμετάβλητη: στον τομέα των νωπών οπωροκηπευτικών η προάσπιση του εισοδήματος του παραγωγού δηλαδή η υποστήριξη των τιμών αγοράς πραγματοποιείται με τον ποσοστικό έλεγχο της προσφοράς τον οποίο έχουν αναλάβει οι οργανώσεις παραγωγών που έχουν επιφορτιστεί με τις αποσύρσεις.

Όσον αφορά το καθεστώς των παρεμβάσεων δεν θεωρεί η Επιτροπή σκόπιμο να αυξήσει το όριο των προς απόσυρση ποσοτήτων φέρνοντας στο 20% το τμήμα της παραγωγής που διοχετεύεται στο εμπόριο μέσω των αντιστοίχων οργανώσεων παραγωγών, να παρατείνει τη μεταβατική περίοδο σε έξι χρόνια και να βασίσει τον υπολογισμό της αποζημίωσης της κοινοτικής απόσυρσης ανά προϊόν στο σταθμισμένο μέσο όρο των μηνιαίων τιμών απόσυρσης που εφαρμόζονται κατά την περίοδο εμπορίας 1995/96;

Απάντηση του κ. Fischler εξ ονόματος της Επιτροπής (26 Ιουνίου 1996)

Η Επιτροπή, στην πρόταση μεταρρύθμισης της κοινής οργάνωσης αγοράς στον τομέα των οπωροκηπευτικών, προέβλεψε ένα όριο 10%, αφενός, για τις ποσότητες που πωλούνται άμεσα από τα μέλη μιας οργάνωσης παραγωγών, και, αφετέρου, για τις ποσότητες που προορίζονται για αποσύρσεις. Η πρόβλεψη αυτή ήταν σύμφωνη με την ανακοίνωση της Επιτροπής στο Συμβούλιο και το Κοινοβούλιο για το μέλλον του τομέα των οπωροκηπευτικών όπου είχε προβλεφθεί ότι οι οργανώσεις παραγωγών θα πρέπει να διαθέτουν οι ίδιες σε εμπορία τουλάχιστον 80% της παραγωγής των μελών τους.

Η εν λόγω πρόταση μεταρρύθμισης εξετάζεται προς το παρόν από το Συμβούλιο. Είναι επομένως πολύ νωρίς για να ξέρουμε ποια θα είναι η τελική απόφαση του Συμβουλίου όσον αφορά το θέμα που αναφέρει το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1596/96 υποβολή: Josι Apolinαrio (PSE) προς την Επιτροπή (24 Iουνίου 1996)

Θέμα: Eνισχύσεις που χορήγησε η Κυβέρνηση της Galiza (Ισπανία) στους παραγωγούς γαιωμήλων της περιοχής

Τελεί η Επιτροπή εν γνώσει των ενισχύσεων που χορήγησε η Κυβέρνηση της Galiza (Ισπανία) τους παραγωγούς γεωμήλων της περιοχής, με αποτέλεσμα το προϊόν αυτό να διατίθεται στην πορτογαλική αγορά σε τιμές που οι πορτογάλοι παραγωγοί αδυνατούν να φθάσουν;

Απάντηση του κ. Fischler εξ ονόματος της Επιτροπής (9 Ιουλίου 1996)

Η Επιτροπή δεν έχει λάβει γνώση σχετικά με τη χορήγηση οποιασδήποτε κρατικής ενίσχυσης από την περιφερειακή κυβέρνηση τους Γαλικίας στους παραγωγούς γεωμήλων.

Εντούτοις, δεδομένου ότι τα γεώμηλα δεν υπάγονται σε κοινή οργάνωση αγοράς, εφαρμόζονται οι διατάξεις του κανονισμού αριθ. 26 περί εφαρμογής ορισμένων κανόνων του ανταγωνισμού στην παραγωγή και το εμπόριο γεωργικών προϊόντων ((ΕΕ αριθ. 30 της 20.04.1962. )). Εφαρμόζονται μόνο οι διατάξεις του άρθρου 93 παράγραφοι 1 και 3 πρώτη φράση της συνθήκης ΕΚ. Κατά συνέπεια, η Επιτροπή δύναται μόνο να διατυπώσει παρατηρήσεις. Δεν δύναται επομένως να απαγορεύσει τη χορήγηση κρατικών ενισχύσεων για το εν λόγω προϊόν.
ΓΡΑΠΤΗ ΕΡΩΤΗΣΗ P-1998/96 υποβολή: Freddy Blak (PSE) προς την Επιτροπή (12 Iουλίου 1996)

Θέμα: Η «χαλκευμένη συμφωνία» της Pepsicola

Η PepsiCO έχει συνάψει μια συμφωνία με τους εργαζομένους για τη σύσταση ευρωπαϊκής επιτροπής συνεργασίας, με σκοπό να αποφύγει να συμπεριεληφθεί στην οδηγία για την ευρωπαϊκή επιτροπή συνεργασίας.

Υπάρχουν πολλοί λόγοι προβληματισμού για αυτή τη συμφωνία. Οι αποκαλούμενοι εκπρόσωποι των εργαζομένων ήταν ήδη εκλεγμένοι από τη διοίκηση. Η δε συμφωνία έγινε εκ των υστέρων. Από τη συμφωνία απορρέει ρητώς ότι η ευρωπαϊκή συνδικαλιστική οργάνωση δεν έχει τη δυνατότητα να γνωμοδοτεί όταν συνεδριάζουν οι ευρωπαϊκές επιτροπές συνεργασίας. Οι εργαζόμενοι δεν έχουν καμμία δυνατότητα να συνέρχονται πριν από τις συνεδριάσεις της επιτροπής.

Σκέπτεται να ελέγξει η Επιτροπή, αν οι εθελοντικές συμφωνίες ανταποκρίνονται στις οδηγίες για την ευρωπαϊκή επιτροπή συνεργασίας;

Απάντηση του κ. Flynn εξ ονόματος της Επιτροπής (5 Σεπτεμβρίου 1996)

Το άρθρο 13 της οδηγίας 94/45/ΕΚ ((ΕΕ αριθ. L 254 της 30.9.1994. )) προβλέπει ότι «οι επιχειρήσεις κοινοτικής κλίμακας και οι όμιλοι επιχειρήσεων κοινοτικής κλίμακας, στις οποίες υφίστανται ήδη, είτε κατά την ημερομηνία που καθορίζεται στο άρθρο 14 παράγραφος 1 για τη θέση σε εφαρμογή της οδηγίας στο δίκαιο του σχετικού κράτους μέλους, είτε κατά προγενέστερη αυτής ημερομηνία, συμφωνία η οποία ισχύει για όλους τους εργαζόμενους και προβλέπει διεθνή ενημέρωση των εργαζομένων και διεθνική διαβούλευση με αυτούς, δεν υπόκεινται στις υπόχρεώσεις που απορρέουν από την παρούσα οδηγία».

Τα κράτη μέλη και ο εθνικός δικαστής είναι κατ'αρχάς αρμόδιοι να εκτιμήσουν, ενδεχομένως, εάν μια δεδομένη συμφωνία, κυρίως εκείνη που αναφέρει ο αξιότιμος βουλευτής, αντικατοπτρίζουν τις προϋποθέσεις που περιέχονται στο προαναφερόμενο άρθρο 13, οι οποίες πρέπει να μεταφερθούν στο εθνικό δίκαιο όλων των κρατών μελών στα οποία απευθύνεται η εν λόγω οδηγία.

Λαμβανομένων υπόψη των ανωτέρω, και του γεγονότος ότι η προθεσμία μεταφοράς δεν έχει ακόμη λήξει, η Επιτροπή κρίνει ότι είναι πρόωρο να εκτιμηθεί η συμμόρφωση της συμφωνίας αυτής προς το κοινοτικό δίκαιο.
ΓΡΑΠΤΗ ΕΡΩΤΗΣΗ E-1382/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (6 Iουνίου 1996)

Θέμα: Συνεργασία μεταξύ της Ευρωπαϊκής Ένωσης και Γαστρονομικών Εταιρειών

Στις 22 Μαρτίου 1996, στη Βενετία, η Ευρωπαϊκή Επιτροπή υπέγραφε μια αρχή συνεργασίας μεταξύ της Ευρωπαϊκής Ένωσης και της Διεθνούς Ακαδημίας Γαστρονομίας.

Σε τί θα συνίσταται η συνεργασία αυτή;

Βάσει ποίων κριτηρίων επέλεξε η Επιτροπή την ανωτέρω Διεθνή Ακαδημία Γαστρονομίας για τη συνεργασία αυτή;

Ποιά θα είναι η οικονομική συμβολή της Επιτροπής για την ανάπτυξη της συνεργασίας αυτής;

Απάντηση του κ. Oreja εξ ονόματος της Επιτροπής (9 Σεπτεμβρίου 1996)

Η Επιτροπή και η Διεθνής Ακαδημία Γαστρονομίας, μετά από αίτηση της τελευταίας και σύμφωνα με την παραδοσιακή πολιτική της Επιτροπής να συνεργάζεται με την κοινωνία των πολιτών, υπέγραψαν στις 22 Μαρτίου 1996 κοινή δήλωση για την προώθηση και την ενθάρρυνση της ευρωπαϊκής γαστρονομίας.

Η Επιτροπή προτίθεται να συνεχίσει την ίδια τακτική με παρεμφερείς ενώσεις που επιδεικνύουν ανάλογο ενδιαφέρον, με την προϋπόθεση βέβαια να έχουν ευρωπαϊκή διάσταση, σύμφωνα με τις διατάξεις της Συνθήκης.

Η γαστρονομία αποτελεί μια πτυχή της ευρωπαϊκής πολιτιστικής πραγματικότητας που κατέχει εξέχουσα θέση και αποτελεί βασικό στοιχείο του πολιτισμού των κρατών μελών.

Η Επιτροπή εκτιμά ότι η δράση της στον τομέα αυτό εντάσσεται πλήρως στην διάταξη του άρθρου 128 της Συνθήκης βάσει της οποίας η Κοινότητα συμβάλλει στην ανάπτυξη των πολιτισμών των κρατών μελών ενθαρρύνοντας τη συνεργασία για τη βελτίωση της γνώσης και της διάδοσής τους.

Στη Διεθνή Ακαδημία Γαστρονομίας, της οποίας πρόεδρος είναι ο κ. Nuvoletti, συμμετέχουν οι γαστρονομικές ακαδημίες των χωρών της Μπενελούξ, και οι χώρες Δανία, Γερμανία, Ελλάδα, Ισπανία, Γαλλία, Ιταλία, Αυστρία, Πορτογαλία, Φινλανδία, Σουηδία και Ηνωμένο Βασίλειο.

Η δήλωση αυτή δεν έχει καμμία επίπτωση οικονομικού χαρακτήρα.
ΓΡΑΠΤΗ ΕΡΩΤΗΣΗ E-1421/96 υποβολή: Joan Vallvι (ELDR) προς την Επιτροπή (6 Iουνίου 1996)

Θέμα: Η εφαρμογή των προγραμμάτων ACNAT και LIFE στην Αυτόνομη Kοινότητα της Βαλένθια

Το 1992, η Τοπική Κυβέρνηση της Βαλένθια υπέβαλε στην Ευρωπαϊκή Επιτροπή, στο πλαίσιο του κανονισμού ΕΟΚ αριθ. 3907/91 ((EE L 370 της 31.12.1991, σελ. 17 )) σχετικά με τις κοιντικές δράσεις για την προστασία της φύσης (ACNAT) πρόγραμμα με στόχο την ανάκτηση περίπου 1300 εκταρίων για την αποκατάσταση του παλαιού έλους της «Oliva-Pego» και τη δημιουργία ενός προστατευόμενου φυσικού χώρου.

Η Αυτόνομη Περιφέρεια της Βαλένθια έλαβε σημαντικά ποσά βάσει του κανονισμού LIFE. Το 1994, το νομοθετικό Σώμα της Αυτόνομης Κοινότητας της Βαλένθια ενέκρινε τον χαρακτηρισμό του χώρου ως εθνικό δρυμό.

Ο συμβουλευτικός φορέας για το περιβάλλον της Αυτόνομης Κυβέρνησης της Βαλένθια δήλωσε στη γνωμοδότησή του προς το νομοθετικό Σώμα της Αυτόνομης Κοινότητας της Βαλένθια στις 7 Μαΐου 1996 ότι «οι ιδιοκτήτες των εδαφών δεν ξέρουν πως να τα χρησιμοποιήσουν». Ο Δήμαρχος του Pego, δήμος στον οποίο βρίσκονται ορισμένα από τα εδάφη αυτά έχει αναλάβει πρωτοβουλία για την γεωργική εκμετάλλευση των εδαφών γεγονός το οποίο ενδέχεται να βλάψη το οικοσύστημα του Δρυμού, κατάσταση την οποία κατήγγειλε η Seprona (Υπηρεσία Προστασίας του Περιβάλλοντος).

Μπορεί να αναφέρει η Επιτροπή σε ποιές ενέργειες έχει προβεί η Αυτόνομη Κυβέρνηση της Βαλένθια όσον αφορά τη χρήση της ενίσχυσης που έλαβε βάσει των προβλεπόμενων δραστηριοτήτων στα προγράμματα ACNAT και LIFE;

Απάντηση της κας Bjerregaard εξ ονόματος της Επιτροπής (17 Ιουλίου 1996)

Βάσει επιστημονικών μελετών που συγχρηματοδότησε η Κοινότητα, οι ισπανικές αρχές χαρακτήρισαν τους βαλτότοπους της περιοχής Pego-Oliva ως ζώνη ειδικής προστασίας δυνάμει της οδηγίας 79/409/ΕΟΚ περί της διατηρήσεως των αγρίων πτηνών ((ΕΕ αριθ. L 103 της 25.4.1979. )).

Η Επιτροπή πληροφορήθηκε πρόσφατα ότι ορισμένες εργασίες γεωργικού χαρακτήρα, φερόμενες ως παράνομες, εκτελέστηκαν από την κοινότητα του Pego. Η Επιτροπή ζήτησε σχετικά στοιχεία από τις ισπανικές αρχές. Εάν η απάντηση δεν είναι ικανοποιητική, είναι έτοιμη να αναστείλει τη χρηματοδότηση Life και να δρομολογήσει σχετικές νομικές διαδικασίες.
ΓΡΑΠΤΗ ΕΡΩΤΗΣΗ E-1660/96 υποβολή: Kenneth Coates (PSE) προς την Επιτροπή (24 Iουνίου 1996)

Θέμα: Αγροτικός τομέας - πρόγραμμα πλεονασμάτων ειδών διατροφής

Θα ήταν η Επιτροπή διατεθειμένη να λάβει αιτήσεις από ενδιαφερόμενες οργανώσεις για να συνεχίσει τη δωρεάν διανομή πλεονασμάτων ειδών διατροφής σε κόσμο που θα μπορεί να επιλεγεί προς τούτο στο Ηνωμένο Βασίλειο, πολύς από τον οποίο προσπαθεί να επιβιώσει με πολύ χαμηλό εισόδημα;

Υπάρχει μήπως τρόπος με τον οποίον οργανώσεις εθελοντών και αρχές τοπικής αυτοδιοικήσεως θα μπορούσαν να συνεχίσουν να συμμετέχουν στο πρόγραμμα για τα πλεονάσματα ειδών διατροφής μετά την απόφαση της κυβερνήσεως του Ηνωμένου Βασιλείου να αποσυρθεί από αυτό;

Απάντηση του κ. Fischler εξ ονόματος της Επιτροπής (5 Ιουλίου 1996)

Ο εφοδιασμός σε τρόφιμα που προέρχονται από τα αποθέματα παρέμβασης για τα άπορα άτομα της Κοινότητας πραγματοποιείται βάσει ετησίου σχεδίου που θεσπίζεται από την Επιτροπή βάσει των πληροφοριών που παρέχουν τα κράτη μέλη (κανονισμός (ΕΟΚ) αριθ. 3730/87 του Συμβουλίου ((ΕΕ αριθ. L 352 της 15.12.1987. )), όπως τροποποιήθηκε από τον κανονισμό (ΕΚ) αριθ. 2535/95 ((ΕΕ αριθ. L 260 τςη 31.10.1995. ))).

Καταρχάς, τα κράτη μέλη πρέπει, κάθε έτος, να ενημερώνουν την Επιτροπή για την επιθυμία τους να μετάσχουν στη δράση αυτή. Οπως το αναφέρει το αξιότιμο μέλος του Κοινοβουλίου, το Ηνωμένο Βασίλειο ενημέρωσε την Επιτροπή για τη μη συμμετοχή του στο πρόγραμμα του 1996. Δεδομένου ότι οι οργανώσεις που διανέμουν τα τρόφιμα αυτά στα άπορα άτομα ορίζονται από το κράτος μέλος, η συμμετοχή στο μέτρο αυτό των εν λόγω οργανώσεων εξαρτάται από τη συμμετοχή του κράτους μέλους. Κατά συνέπεια, σε πρόγραμμα που δεν μετέχει το Ηνωμένο Βασίλειο, η Επιτροπή δεν μπορεί να συμπεριλάβει τις αιτήσεις των βρετανικών φιλανθρωπικών οργανώσεων.

Εντούτοις, κάθε έτος, από την 1η Οκτωβρίου, ξεκινάει νέο πρόγραμμα στο οποίο κάθε κράτος μέλος μπορεί να μετάσχει. Το γεγονός ότι μπορεί να μη μετείχε ένα ή περισσότερα έτη δεν εμποδίζει καθόλου μία μεταγενέστερη συμμετοχή. Οι φιλανθρωπικές οργανώσεις που επιθυμούν να συνεχίσουν τη δράση αυτή θα πρέπει επομένως να απευθύνουν τις αιτήσεις τους στις βρετανικές αρχές.
ΓΡΑΠΤΗ ΕΡΩΤΗΣΗ P-1574/96 υποβολή: Josι Apolinαrio (PSE) προς την Επιτροπή (12 Iουνίου 1996)

Θέμα: ΚΠΣ - Πορτογαλία - Καθυστέρηση πληρωμών

Δύναται η Επιτροπή να εξηγήσει σε ποιους λόγους οφείλεται η τετράμηνη καθυστέρηση (από τον Ιανουάριο έως τον Μάϊο του 1996) της καταβολής των χρηματοδοτήσεων για τα προγράμματα ΚΠΣ/Πορτογαλία, τα ποσά των οποίων ανέρχονται σε 50 περίπου δισεκατομμύρια εσκούδος, καθυστέρηση η οποία διαψεύδει τις δηλώσεις της Επιτροπής ότι τάχα επιθυμούσε την απλούστευση των διαδικασιών; Ποια συγκεκριμένα μέτρα ελήφθησαν για να αποφευχθεί η επανάληψη παρόμοιων περιπτώσεων;

Απάντηση της κας Wulf-Mathies εξ ονόματος της Επιτροπής (22 Ιουλίου 1996)

Ο χρόνος που έχει διαρρεύσει μεταξύ της υποβολής της πρότασης αναπρογραμματισμού του επιχειρησιακού προγράμματος « υποδομές στήριξης της ανάπτυξης» στην επιτροπή παρακολούθησης της 29ης Νοεμβρίου 1995, και η απόφαση της Επιτροπής της 20ης Μαΐου 1996 υπερβαίνει πράγματι την προθεσμία των τεσσάρων μηνών που προβλέπεται στις διαδικασίες τροποποίησης μιας παρέμβασης.

Η εν λόγω υπέρβαση εξηγείται από το γεγονός ότι πρόκειται για ένα σύνθετο πρόγραμμα, το οποίο αποτελείται από τρία υποπρογράμματα (μεταφορές, τηλεποικινωνίες, ενέργεια) και που απαιτεί πολύ σημαντικές πιστώσεις (1.987 εκατ. ECU). Η σημασία, μάλιστα, του προγράμματος αυτού και ο σύνθετος χαρακτήρας των θεμάτων που πρέπει να αναλυθούν οδήγησε, στην πράξη, σε μια παράταση της περιόδου κατάρτισης.

Επί του παρόντος πραγματοποιείται εξέταση των δυνατοτήτων επιβράχυνσης της περιόδου αυτής.
ΓΡΑΠΤΗ ΕΡΩΤΗΣΗ E-1280/96 υποβολή: Salvador Jovι Peres (GUE/NGL) και Pedro Marset Campos (GUE/NGL) προς την Επιτροπή (24 Μαΐου 1996)

Θέμα: Εισαγωγές οίνου από τρίτες χώρες

Παρατηρείται τελευταία παράλυση της κοινοτικής αγοράς οίνου ιδίως σε ορισμένες περιοχές. Όμως, πραγματοποιούνται αυξανόμενες εισαγωγές οίνου από τρίτες χώρες και ιδίως από την Αργεντινή.

Οι εισαγωγές αυτές ενδέχεται να προξενήσουν δυσχερέστατη κατάσταση ενόψει της προσεχούς εσοδείας.

Πώς προτίθεται να ελέγξει η Επιτροπή αυτές τις εισαγωγές;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1280/96, E-1324/96 και E-1328/96 (18 Ιουνίου 1996)

Η Επιτροπή διαπίστωσε επίσης ότι οι εισαγωγές οίνων προέλευσης τρίτων χωρών, και κυρίως προέλευσης Αργεντινής, προς την Ισπανία, αυξήθηκαν σημαντικά κατά την τελευταία περίοδο εμπορίας.

Η Επιτροπή, ενημερώθηκε, μέσω του τύπου, για φήμες σύμφωνα με τις οποίες έγιναν διάφορες παρατυπίες σχετικά με το θέμα αυτό. Πρέπει να τονισθεί ότι οι έλεγχοι κατά την εισαγωγή εμπίπτουν στην αρμοδιότητα των κρατών μελών. Σχετικά με το θέμα αυτό, η Επιτροπή έχει δηλώσει επανειλημμένα στα κράτη μέλη ότι πρέπει να γίνεται αυστηρός έλεγχος των εισαγωγών από τους εθνικούς οργανισμούς ελέγχου.

Αν και μέχρι σήμερα η Επιτροπή δεν έχει λάβει καμία επίσημη καταγγελία σχετικά με παράτυπες εισαγωγές, ήρθε ωστόσο σε επαφή με τους εθνικούς οργανισμούς ελέγχου για να επιστήσει συγκεκριμένα την προσοχή τους στις εν λόγω εισαγωγές και στη μετέπειτα χρησιμοποίησή τους στην εμπορική αλυσίδα. Επιπλέον, οι οργανισμοί ελέγχου ανέλαβαν τη διεξαγωγή έρευνας για τις εν λόγω εισαγωγές, της οποίας τα αποτελέσματα αναμένονται.
ΓΡΑΠΤΗ ΕΡΩΤΗΣΗ E-2299/96 υποβολή: Richard Howitt (PSE) προς την Επιτροπή (27 Αυγούστου 1996)

Θέμα: Σχέδιο Κώδικα Πρακτικής για την απασχόληση αναπήρων

Πότε σκοπεύει η Επιτροπή να δημοσιεύσει το σχέδιο του Κώδικα Πρακτικής για την απασχόληση αναπήρων, το οποίο μνημονεύεται στην Πράσινη Βίβλο για την Κοινωνική Πολιτική το 1994 και σήμερα, εν έτει 1996, δεν έχει ακόμη δημοσιευθεί;

Απάντηση του κ. Flynn εξ ονόματος της Επιτροπής (17 Σεπτεμβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2150/96 ((ΕΕ Βλέπε σελίδα 116. )).
ΓΡΑΠΤΗ ΕΡΩΤΗΣΗ E-1517/96 υποβολή: Mark Killilea (UPE) προς την Επιτροπή (17 Iουνίου 1996)

Θέμα: Κάρτα στάθμευσης για αναπήρους

Σύμφωνα με το σχεδιασμό νέας κάρτας στάθμευσης για τους ανάπηρους, τα στοιχεία του κατόχου της κάρτας πρόκειται να αναγράφονται στο πίσω μέρος της κάρτας, δηλ. επίθετο, όνομα, ημερομηνία γέννησης, διεύθυνση και υπογραφή.

Παρά το γεγονός ότι η εν λόγω νέα κάρτα, που θα αναγνωρίζεται στο σύνολο των κρατών μελών, αποτελεί ιδιαίτερα θετική εξέλιξη, δε συμφωνεί η Επιτροπή ότι η καταγραφή των προσωπικών στοιχείων του κατόχου της κάρτας κατ' αυτόν τον τρόπο θα μπορούσε από μόνη της να αποτελέσει απειλή για το εν λόγω άτομο, για παράδειγμα στην περίπτωση της ζημίας ή της κλοπής του οχήματος, κατά την οποία τα πλήρη στοιχεία του κατόχου θα γίνουν γνωστά σε άλλα άτομα; Δε θεωρεί ορθότερη πρακτική κάποιο είδος κωδικοποίησης ή αριθμού αναφοράς για την εν λόγω περίσταση; Δεν συμφωνεί η Επιτροπή ότι κατά κανόνα δεν πρέπει να αφήνονται προσωπικά στοιχεία αυτού του είδους σε ασυνόδευτο όχημα;

Απάντηση του κ. Flynn εξ ονόματος της Επιτροπής (10 Σεπτεμβρίου 1996)

Η πρόταση της Επιτροπής αποτέλεσε αντικείμενο συζητήσεων στις επιτροπές του Κοινοβουλίου. Η Επιτροπή φυσικά σημείωσε προσεκτικά τα σχόλια που υποβλήθηκαν, ιδιαίτερα όσον αφορά τα ζητήματα ασφάλειας σε σχέση με την συμπερίληψη των ατομικών στοιχείων επί των καρτών στάθμευσης.

Μετά την έγκριση της γνώμης αυτής από το Κοινοβούλιο, αναμένεται πολύ σύντομα, η Επιτροπή να εξετάσει αυτό το θέμα και εφόσον είναι απαραίτητο να συντάξει τροποποιημένη πρόταση.
ΓΡΑΠΤΗ ΕΡΩΤΗΣΗ E-1609/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: ΕΤΠΑ και άτομα με αναπηρίες

Θα μπορούσε η Επιτροπή να αναφέρει εν συντομία τις μελέτες που έχουν εκπονηθεί, τις διαβουλέυσεις που έχουν γίνει και τις πρωτοβουλίες που έχουν αναληφθεί σχετικά με το όφελος που παρέχουν οι ενέργειες του Ευρωπαϊκού Ταμείου Περιφερειακής Αναπτύξεως στους ανέργους με αναπηρίες;

Θα μπορούσε η Επιτροπή να αναφέρει εν συντομία πόσοι ανάπηροι τυγχάνουν καταρτίσεως ή λαμβάνουν βοήθημα από τα προγράμματα στο πλαίσιο του στόχου ένα και του στόχου δύο φέτος καθώς και ποίο είναι το ποσοστό των επενδύσεων σε έργα υποδομής για την επίτευξη ενός περιβάλλοντος με πρόσβαση στον χώρο εργασίας, για να μπορούν να απασχολούνται άτομα με αναπηρίες;

Σχεδιάζει η Επιτροπή να αναλάβει τυχόν πρωτοβουλίες επί των ως άνω θεμάτων;

Απάντηση της κας Wulf-Mathies εξ ονόματος της Επιτροπής (16 Ιουλίου 1996)

Το Ευρωπαϊκό Ταμείο Περιφερειακής Ανάπτυξης δύναται να παρέχει αρωγή για την πραγματοποίηση παραγωγικών επενδύσεων, είτε για υποδομές από τις οποίες επωφελούνται άτομα με ειδικές ανάγκες, είτε για υποδομές στις οποίες έχουν ληφθεί υπόψη οι ανάγκες αυτών των ανθρώπων. Εντούτοις, εναπόκειται κυρίως στο Ευρωπαϊκό Κοινωνικό Ταμείο, ιδίως στο πλαίσιο της κοινοτικής πρωτοβουλίας Horizon, να υποστηρίζει τα έργα τα οποία απευθύνονται άμεσα σ'αυτά τα άτομα.
ΓΡΑΠΤΗ ΕΡΩΤΗΣΗ E-1604/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Συνέχεια στο πρόγραμμα Ηelios

Συμφωνεί η Επιτροπή ότι η προσεχής ανακοίνωση που εκπονεί με θέμα την κατάργηση των διακρίσεων και τα μέτρα για την παροχή ίσων ευκαιριών στα άτομα με αναπηρίες θα μπορούσε να ενισχυθεί στο θέμα της αναπτύξεως ορθής πρακτικής χάρις στη διεξαγωγή δραστηριοτήτων ανταλλαγών και ενημερώσεως με τη συμμετοχή οργανώσεων ατόμων με αναπηρίες οι οποίες δρουν σε τοπική κλίμακα; Δεν είναι ουσιαστικής σημασίας το να εξασφαλίζει κανείς την άμεση συμμετοχή των ιδίων των ατόμων με αναπηρίες από τις οργανώσεις βάσεως στο συγκεκριμένο πεδίο πολιτικής για να παράσχουν ενημέρωση τόσο στην ίδια την Επιτροπή όσο και στα κράτη μέλη όσον αφορά την διατύπωση των αρχών στηω ως άνω ανακοίνωση;

Προτίθεται η Επιτροπή να εξετάσει αυτή την πρόταση;

Απάντηση του κ. Flynn εξ ονόματος της Επιτροπής (29 Ιουλίου 1996)

Η προώθηση της ισότητας των ευκαιριών για τα άτομα με ειδικές ανάγκες συνεπάγεται τη δραστήρια συμμετοχή των ατόμων αυτών στην επεξεργασία και στην υλοποίηση μέτρων που τους αφορούν και αυτό σε όλα τα επίπεδα. Στο πλαίσιο των συνεχειών που προτίθεται να δώσει στις νέες της πρωτοβουλίες, η Επιτροπή θα ενθαρρύνει μια τέτοια συμμετοχή με τήρηση της αρχής της επικουρικότητας.
ΓΡΑΠΤΗ ΕΡΩΤΗΣΗ E-2150/96 υποβολή: Richard Howitt (PSE) προς την Επιτροπή (3 Αυγούστου 1996)

Θέμα: Κώδικας πρακτικής για την απασχόληση αναπήρων

Σημειώθηκε κάποια πρόοδος σ' ό,τι αφορά τη συμφωνία για τον κώδικα πρακτικής με τον οποίο θα εξασφαλισθούν ίσες ευκαιρίες απασχόλησης στα ευρωπαϊκά θεσμικά όργανα για τα μειονεκτούντα άτομα; Τί είδος ξεχωριστές ενέργειες έχουν αναληφθεί στο θέμα αυτό τόσο από τη ΓΔIX όσο και από τη ΓΔV; Με ποιό τρόπο συμμετέχει το Ευρωπαϊκό Κοινοβούλιο στην κατάρτιση του σχεδίου κώδικα;

Απάντηση του κ. Liikanen εξ ονόματος της Επιτροπής (16 Σεπτεμβρίου 1996)

Ένας κώδικας καλύτερης πρακτικής για την απασχόληση ατόμων με ειδικές ανάγκες στην Επιτροπή και τα άλλα θεσμικά όργανα έχει κυκλοφορήσει στις γενικές διευθύνσεις και στους εκπροσώπους του προσωπικού για τη διατύπωση των σχολίων τους. Στη συνέχεια, θα συζητηθεί με τα άλλα όργανα πριν εγκριθεί από την Επιτροπή. Όπως αναφέρεται στην ανακοίνωση της Επιτροπής σχετικά με την ισότητα των ευκαιριών για τα άτομα με ειδικές ανάγκες ((COM (96) 406. )), ο εν λόγω κώδικας προβλέπεται να εγκριθεί κατά τα τέλη του 1996.
ΓΡΑΠΤΗ ΕΡΩΤΗΣΗ E-1646/96 υποβολή: Hiltrud Breyer (V) προς την Επιτροπή (24 Iουνίου 1996)

Θέμα: Παραβίαση της οδηγίας 92/50/ΕΟΚ εκ μέρους του Δήμου Μπράουνσβαϊκ κατά τη σύναψη συμβάσεως για την αποπεράτωση αποβλήτων στις εγκαταστάσεις της Braunschweigische Kohlebergwerke (BKB-AG)

1. Γνωρίζει η Επιτροπή ότι ((ΕΕ L 209 της 24.7.1992, σελ. 1. )) ο Δήμος Μπράουνσβαϊκ και η Εταιρεία BKB-AG υπέγραψαν σύμβαση η οποία ορίζει ότι ο Δήμος Μπράουνσβαϊκ θα διαθέτει στην ΒΚΒ-AG από το 1999 τουλάχιστον 136.000 τόννους αποβλήτων ετησίως με τιμή παράδοσης 250 DM ανά τόννο, για θερμική επεξεργασία και ότι (ΙΙ) σε περίπτωση που δεν θα εξασφαλίζεται η συμφωνημένη ελάχιστη ποσότητα, η διαφορά θα αντισταθμίζεται έτσι ώστε να καταβάλλεται στην ΒΚΒ-AG ποσό 34 εκατομ. DM κατ' έτος;

2. Συμμερίζεται η Επιτροπή την άποψη ότι ως προς τον όγκο πρόκειται για μια σύμβαση για παροχή υπηρεσιών σχετική με την οδηγία 92/50/ΕΟΚ του Συμβουλίου των Ευρωπαϊκών Κοινοτήτων;

3. Συμμερίζεται η Επιτροπή την άποψη ότι αυτή η παροχή υπηρεσιών έπρεπε να γίνει αντικείμενο προκήρυξης σε επίπεδο ολόκληρης της ΕΕ;

4. Συμμερίζεται η Επιτροπή την άποψη ότι η επιλεγείσα διαδικασία ανάθεσης της σύμβασης αποτελεί κραυγαλέα παραβίαση της οδηγίας περί παροχής υπηρεσιών;

5. Εάν ναι, πρόκειται να κινήσει η Επιτροπή διαδικασία για παράβαση;

Απάντηση του κ. Monti εξ ονόματος της Επιτροπής (6 Σεπτεμβρίου 1996)

Η Επιτροπή δεν έχει ενημερωθεί για τα περιστατικά στα οποία αναφέρεται το Αξιότιμο Μέλος του Κοινοβουλίου.

Είναι αληθές ότι το ποσό της σύμβασης είναι κατά πολύ ανώτερο του ορίου που καθορίζεται στην οδηγία 92/50/ΕΟΚ και ότι εκ των προτέρων η εν λόγω οδηγία εφαρμόζεται στις συμβάσεις υπηρεσιών αποκομιδής απορριμάτων (βλέπε κατηγορία 16 του παραρτήματος 1Α της οδηγίας).

Ωστόσο, πρέπει επίσης να ληφθεί υπόψη το γεγονός ότι η οδηγία για τις υπηρεσίες περιέχει σημαντικό αριθμό διατάξεων παρέκκλισης και ότι πρέπει να ελεγχθεί εάν η σύμβαση εξαιρείται από το πεδίο εφαρμογής της οδηγίας μέσω ρήτρας παρέκκλισης αυτού του είδους. Εξάλλου, τίθεται το ερώτημα εάν η αναθέτουσα αρχή είχε δικαίωμα να προβεί, κατ' εξαίρεση, σε ανάθεση σύμβασης μέσω διαδικασίας με διαπραγματεύσεις και χωρίς προηγούμενη σχετική προκήρυξη.

Για να μπορέσει η Επιτροπή να αποφανθεί σχετικά με το ζήτημα αυτό, πρέπει να διαθέτει ακριβέστερα πληροφοριακά στοιχεία σχετικά με το είδος και τις λεπτομέρειες της χρησιμοποιηθείσας διαδικασίας, τον εταιρικό σκοπό της εταιρείας BKB S.A., τη νομική σχέση μεταξύ αυτής της εταιρείας και του δήμου του Braunschweig καθώς και σχετικά με το ενδεχόμενο να ευρίσκεται η εν λόγω εταιρεία υπό τον έλεγχο του κράτους.